Ved årsskiftet trådte en lovændring i kraft, der betyder at 17-årige nu kan tage kørekort og køre bil, så længe der er en voksen, erfaren bilist med i bilen. De unge må faktisk begynde at tage kørekortet allerede når de er 16 år og ni måneder, og de første kørekort er allerede udstedt til 17-årige nordjyder. Der er styr på tingene, og meget klare regler for hvornår 17-årige bilister må sætte sig bag rattet. Men mange bør formentlig kaste et blik på bilens forsikring, inden de kører ud i vinterlandskabet. Bilens forsikring vil som udgangspunkt dække på samme måde som hvis enhver anden med et gyldigt kørekort fører den og kommer ud for et uheld, men der er flere punkter i policen, man bør være opmærksom på. - Mange bilister har i dag en reduceret pris på deres bilforsikring, fordi bilen ikke anvendes af unge under 25 år. Så hvis det sker, at en ung under 25 år påfører en skade, er der en forhøjet selvrisiko. Hos If drejer det sig om 5.000 kr. udover den selvrisiko, der allerede er oplyst på policen, forklarer Thomas Larsen, der er produktchef ved If Skadeforsikring. Han anbefaler derfor, hvis man har en sådan ordning og en ung chauffør står overfor at skulle køre, kontakter sig forsikringsselskab og får tilføjet til policen, at bilen også føres af unge under 25 år. Derudover kan det være en god idé at få de unge bilister registreret som brugere af bilen. Ellers vil der ved skader være et tillæg på 1000 kroner til selvrisikoen. Det tillæg udløses hvis bilen føres af andre end forsikringstageren, dennes ægtefælle/samlever eller en registreret bruger af bilen. Den nye ordning hvor 17-årige kan få kørekort er et treårigt forsøg, og de 17-årige er underlagt at have en erfaren bilist som ledsager i bilen.

Referat:
Det kan være en god idé at tjekke om din bilforsikring er klar til at blive kørt af en 17-årig chauffør.